Thymus vulgaris

O **tremoncillo** u **estremoncillo** ( (L., 1758)) ye una planta herbacia perén d'a familia *[[Lamiaceae]]* nativa d'Europa meridional y mediterrania, muit abundant en solans de terreno calsinoso. Apareix como una mateta chica, que no gosa superar os 40 cm d'altaria, anque muit ramificada dende a base, y ye muit aromatica. Tamién ye conoixida como **farigola**, **farigolera** u **morquera**.

As fuellas son menudas, coriacias, que brostan de trallos que a sobén se tornan lenyosos. A florada la fan copiosa y muit aromatica. Habitan en terrenos de moderada sequedat, con dificultaz ta sobrevivir cuan a humedat ye masiau elevada. Se cultiva tamién como planta ornamental y aromatica, y se'n conoix aplicacions antisepticas contra bacterias y fongos, per efectos d'una substancia aromatica, o timol, que contienen os suyos teixidos.

## Fitonimia
En Aragón, ista y atras especies d'o chenero *Thymus* reciben o nombre chenerico de "tremoncillo" u "estremoncillo" (con diferents variants con modificacions en as vocals) en a mayoría d'o territorio). A terminación diminutiva en *-illo* podría estar una castellanización de *-iello*. As dos formas d'o fitonimo han evolucionau pobablement partindo d'o helenismo amprau por o latín *thymus* anque incorporando-ie una desinencia deminutiva "-ello/-illo" a la forma como ye frecuent en as luengas romances hispanicas. En bels puntos d'Aragón se'n ha conservau formas que evocan una hipotetica forma intermeya, talment mas extensa en o romance medieval, que hese puesto estar "termón" u "tremón", y que explicaría ixas formas actuals con -r- interior, anque tot ye especulación. Alavez, a desinencia "-illo" s'habría ganau *a posteriori*. En ambito academico bi ha dos hipotesis etimolochicas documentadas:

a) Félix Monge proposó una etimolochía a partir de **thymonicellu*, con diminutivo *[[sufixo -iello|-ELLU]]* seguindo a *thymus*.

b) Joan Coromines i Vigneaux observó a existencia d'una forma paralela *(es)tremoncell* en catalán ribagorzano y interpretó as formas aragonesa y catalano-ribagorzana como formas con diminutivos *[[sufixo -iello|-iello]]* y *-ell* anyadius a la palabra catalana occidental *timó*, tamién derivada de *thymus* pero con sufixo -ó. En catalán *timó* y *farigola* son cheosinonimos, estando la segunda forma tipica d'o catalán oriental; a palabra *timó* formó o toponimo *[[Timoneda]]*, dimpués s'ha convertiu en un apelliu común en Val d'el Tormo y Valencia.

S'ha puesto documentar a forma "tremoncillo" en:

En Ribagorza, se documenta en La Puebla de Castro y Torres de l'''Obispo'' en a baixa val de l'Esera, y en Capella y Roda d'Isabana en a val de l'Isabana. Que ixo ye per puestos de tota la comarca en os que se i parla l'aragonés, anque en a zona de dominio lingüistico catalán pareix que l'estudio ye mas complexo. Se deforma en "tremonsillo", con seseyo, a clasica substitución d'a -c- (/θ/) con -s- (/s/) en os lugars de l'Alta Ribagorza en os que per cuentas de parlar-ie ribagorzano cheneral i charran benasqués, con o norte en Benás y l'extremo sud en Bisagorri y Chía.

En Sobrarbe, la trobamos en Plan y en Chistén en a val de Chistau, en Bielsa en a val de Bielsa, en Tella en a val de Tella, en A Buerda y A Espunya en a val de l'Aínsa, en Guaso y Mondot en a val de Boltanya, en Vió, Nerín y Sercué en a val de Vió, y en Torla en  val de Broto, per el que puede bien decir-se que ye una parola cheneral en tota la comarca.

En altras comarcas, se puede citar en Lanuza en a val de Tena (Alto Galligo), en o Semontano de Balbastro en Salas Altas, en Radiquero, en Biarche y Balbastro, y en Castillazuelo. En a Plana de Uesca s'ha documentau en A Perdiguera y Panzano y en os Monegros en Tardienta.

Fa parte tamién d'o vocabulario en uso de Fonz en a Cinca Meya, y en Ontinyena en a Cinca Baixa, que ye chusto en a muga con o dominio lingüistico d'o catalán en l'Aragón oriental. Á demás, a desparte de toz istes casos, se conoix tamién a forma metatetica "termoncillo" en Echo, en a Chacetania, y una forma atipica: **tremontillo** en Agüero, en a Plana de Uesca.

A forma "estremoncillo", menos frecuent, se documenta en Arguis y en Linars de Marcuello en a Plana de Uesca, en Boltanya y  Puértolas en Sobrarbe, en Peralta de la Sal en Litera, y en Borrés en l'Alto Galligo, con una distribución cheografica que, sin estar localizada, resulta tan ampla como l'altra (pareix que fa dir que siga cheneral tamién per lugars de tot lo dominio lingüistico de l'aragonés). D'ista variant, se documenta tamién una forma con divagación vocalica en a silaba tonica, como "estremuncillo", que s'ha recullido diatopicament en Pandicosa en l'Alto Galligo y en Plan en Sobrarbe, sin que se pueda afirmar que existe garra connexión d'entre ixes dos lugars ta que les siga común, si que per estar un fenomeno común en luenga aragonesa que baile a pronunciación d'as vocals.

Cal notar tamién que a forma "estremoncillo" tiene un formas paralelas en catalán ribagorzano explicables a partir d'o catalán occidental *timó*, cheosinonimo d'o catalán oriental *farigola*: "estremunsell" en o catalán ribagorzano que se parla en a val de Barrabés.

Una forma menos frecuent, pero que tamién se conoix per diferents puestos d'Aragón, ye la que dimana d'o etime latín *thymus*, anque sin pasar per as deformacions posteriors que han sufiertas as formas mas comuns aragonesas "tremoncillo" y "estremoncillo". Se presentan diferents formas d'ixa parola en Aragón: **tomizo**, **tomilo** y **tomecillo** que son puntuals, anque isto fa pensar que a forma "tomillo", per cuentas d'estar un castellanismo lexico introduciu en l'aragonés moderno, haiga puesto estar una forma romance común con o castellano y patrimonial d'Aragón tamién. Anque, en cualsiquier caso, ista forma tampoco no substituye ni se superposa en a suya aria de distribución con as formas "tremoncillo" y "estremoncillo" (u, lo menos, dica fa relativament pocas anyadas), per el que, s'entiende, se tractaría de formas cheograficament diatopicas; ixo ye, naturals y propias d'Aragón las dos, pero de puestos diferents. Talment "tremoncillo"/"extremoncillo" mas en norte y en nord-este (sobre tot, en el que ye la moderna a provincia de Uesca) y "tomillo"/"tomilo"/"tomizo" en sud y en a resta d'o territorio. En iste sentido, en refirmando ixa ideya, se troba la forma **tomarro**, clarament emparentada con as ditas derivaderas de *thymus*, en Pancrudo, en a Comunidat de Teruel.

### Farigola
En zagueras ya, cal decir que tamién se reconoix en bels puntos (encara a dintro d'o dominio lingüistico aragonés) o catalanismo lexico u occitanismo "farigola", y bella forma adaptada en as leis foneticas de l'aragonés, como **farigüela**, anque son (isto el cal decir) formas muit puntuals. "Farigola" s'ha documentau en Torres de l'''Obispo'', lugar que en chunto con Chuseu y belaltro nuclio mas forma un enclau particularment complexo lingüisticament parlando, en metat de Ribagorza, con una parla que s'encaballeta muito d'entre l'aragonés ribagorzano y o catalán ribagorzano, sin que os autors conoixedors d'o tema s'agosen a adscribir ''l'hablla torrense'' ni a l'uno ni a l'altro idioma. Se'n ha dau treslau tamién en Casp, en o Baixo Aragón historico, y tamién, atamas d'a distancia, como en o caso de Torres troba explicación en a proximidat cheografica con a Francha catalanofona que tiene la ciudat baixoaragonesa. A forma morfolochicament adaptada a l'aragonés "farigüela" no s'ha puesto documentar si que en Fonz, y per os textos que recopiló Saroïhandy, pareix que o foncense tamién teneba (lo menos, historicament) un grau de transicionalidat con o catalán talment mayor que no lo baixorribagorzano, per el que tampoco no se puede prener como representativo de l'aragonés.

Explicación mas deficil tienen as formas que se rechistran tan a dintro d'o dominio lingüistico d'a luenga aragonesa como en as vals de Sobrarbe central, y d'ellas no se'n puede decir si que forman parte d'un corpus exiguo anque bien vivo de parolas catalanas (u millor dito, comuns con o catalán, perque ye poco probable que o catalán se i haiga parlau nunca) que han gosau trobar de forma cuasi paradoxica un recuesto en ista comarca sin tener garra mas vinclo ni continuidat en a suya distribución cheografica que las comunique con os territorios en os que se parla catalán. En chunto con "pols", "conil", "cama" y bellaltras pocas, i trobamos "farigolera" en Fanlo (val de Vió) y **farigoleta** en Buerba, en do cal suposar que tamién convivan con "tremoncillo" y "estremoncillo", tan comuns en a comarca como en a resta d'a provincia de Uesca.

## Imáchens

Imachen:Thymus vulgaris 'Common thyme' (Lamiaceae) flower.JPG|Flors
Imachen:Thymus vulgaris Habitus 2010 5 09 DehesaBoyaldePuertollano.jpg|Tremoncillo en una defesa
Imachen:Thymus vulgaris5.JPG|Tremoncillo
Imachen:Thymus vulgaris seed-timjami siemen.jpg|Simients


## Notas


## Referencias

## vinclos externos